चुनाव 2019: PM मोदी का ममता बनर्जी पर हमला- गालियों-धमकियों का मुझपर असर नहीं, सत्ता के नशे में लोकतंत्र का गला घोंट रही हैं दीदी  
पीएम मोदी का ममता बनर्जी पर हमला
'सत्ता के नशे में लोकतंत्र का गला घोंट रही हैं दीदी'
'गालियों-धमकियों का मुझपर असर नहीं'
पीएम मोदी ने अपने भाषण में कहा, ''दीदी, जनता को धोखा आप दो. चिटफंड के नाम पर गरीब जनता के पैसे आप लूटो. भ्रष्टाचारियों को बचाने के लिए धरने पर आप बैठो. और जब पश्चिम बंगाल की जनता आपसे हिसाब मांगे, तो आप मुझे ही गाली देने लगीं, धमकियां देने लगीं.'' उन्‍होंने कहा कि मैं भाजपा के और पश्चिम बंगाल के उन साथियों के परिवारों के प्रति संवेदना व्यक्त करता हूं जिनकी पिछले कुछ दिनों में टीएमसी के गुंडों ने हत्या की है. जो घायल हैं, उनके मैं जल्द स्वस्थ होने की कामना करता हूं. लोकतंत्र के लिए आपका ये बलिदान व्यर्थ नहीं जाएगा.
पीएम मोदी ने कहा कि ममता दीदी ने 2 दिन पहले ही ऐलान करके कहा था कि वो इंच-इंच का बदला लेंगी और उन्होंने अपना जो ऐजेंडा घोषित किया था उसके तहत 24 घंटे के भीतर ही भाजपा के राष्ट्रीय अध्यक्ष अमित शाह जी पर हमला करवा दिया. उनके रोड शो पर हिंसा फैलाकर डराने की कोशिश की गई. उन्‍होंने कहा कि हिंसा के बाद दीदी आप और आपके दरबारी जो राजनीति कर रहे हैं उसकी पोल university के छात्रों ने ही खोलनी शुरू कर दी है.
पीएम मोदी ने एक पुराने टीवी कार्यक्रम का जिक्र करते हुए कहा कि 4-5 साल पहले टीवी पर एक कार्यक्रम में कोलकाता में बंगाल की बेटियां ममता दीदी से कुछ सवाल कर बैठी थीं तो दीदी भड़क गई. ये टीवी और सोशल मीडिया पर वायरल हुआ था. उनका अहंकार आज नहीं 4-5 साल पहले भी भड़क उठा था. टीवी इंटरव्यू में ममता दीदी माइक पटक कर कॉलेज की 2 बेटियों को अनाप-शनाप गालियां देकर वहां से भाग गई थी. अब फिर से दीदी ने बंगाल की एक बेटी के साथ ऐसा ही गुस्सा दिखाया है. गुस्सा भी ऐसा की बेटी को ही ममता दीदी ने जेल में डाल दिया. दीदी अहंकार में आप क्या-क्या कर रही हैं.
पीएम मोदी ने कहा, ''दीदी, आप तो खुद artist हो, पेंटिंग करती हो. चित्रकार भी हो... सुनते हैं नारदा, शारदा का नाम लेकर आपकी पेंटिग करोड़ों रुपये में बिकती है. मैं आपसे आग्रह करता हूं कि आप मेरा भद्दे से भद्दा, गंदे से गंदा एक चित्र बनाइए और 23 मई के बाद मेरे फिर से प्रधानमंत्री की शपथ होने के बाद आप मेरे निवास स्थान पर आइए और वो भद्दी तस्वीर मुझे भेंट कीजिए. मैं आपकी भेंट को प्यार स्वीकारूंगा और जिंदगी भर उसे अपने पास रखूंगा. मैं आप पर FIR नहीं करूंगा. 
पीएम मोदी ने कहा कि दीदी आपकी बौखलाहट और बंगाल का जनसमर्थन देखकर मैं आपसे कह रहा हूं कि अब बंगाल हमें पूर्ण बहुमत से आगे 300 सीटें पार करवा कर रहेगा. बंगाल में भाजपा नेताओं को रैली नहीं करने दी जा रही. वोटरों को वोट नहीं डालने दिया जा रहा. उम्मीदवारों पर हमले किए जा रहे हैं, यहां तक की नेताजी सुभाष चंद्र बोस के प्रपौत्र को भी आपके गुंडों ने नहीं छोड़ा. उन्‍होंने कहा कि सर्जिकल स्ट्राइक और एयर स्ट्राइक के बाद अपने ही सपूतों पर सवाल उठाने वाली दीदी को सबक सिखाना जरूरी है. देश के हितों के खिलाफ जाकर पाकिस्तान के सुर में सुर मिलाने वाली दीदी को सबक सिखाना जरूरी है. अपने भाषण में पीएम मोदी ने कहा कि ममता दीदी मत भूलिए कि ये 21वीं सदी का भारत है. अगर पश्चिम बंगाल की जनता आपको सातवें आसमान पर बिठा सकती है तो यही जनता आपको वापस जमीन पर भी गिरा सकती है.
बता दें कि 14 मई को कोलकाता में बीजेपी के राष्‍ट्रीय अध्‍यक्ष अमित शाह के रोड शो में हुए हिंसा के बाद अमित शाह के खिलाफ एफआईआर दर्ज की गई. 15 मई की सुबह बीजेपी अध्‍यक्ष अमित शाह ने एक प्रेस कांफ्रेंस करके रोड शो में हुई हिंसा के लिए तृणमूल कांग्रेस को जिम्‍मेदार ठहराया. उसके बाद यूपी के सीएम योगी आदित्‍यनाथ ने पश्चिम बंगाल में एक चुनावी रैली को संबोधित किया और फिर प्रधानमंत्री नरेंद्र मोदी ने बसीरहाट में एक जनसभा को संबोधित किया.